แห่แลกเหรียญกษาปณ์ที่ระลึก"สมเด็จพระเทพฯ"
ประชาชน แห่แลกเหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ พระชนมายุ 5 รอบ  แน่นตั้งแต่ช่วงเช้า
2 เม.ย. 2558

ประชาชน แห่แลกเหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ พระชนมายุ 5 รอบ  แน่นตั้งแต่ช่วงเช้า
เมื่อวันที่ 2 เม.ย. ประชาชนจำนวนมากได้เดินทางมาแลกเหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ สยามบรมราชกุมารี ในโอกาสพระราชพิธีฉลองพระชนมายุ 5 รอบ ในวันที่ 2 เม.ย.58 ที่กรมธนารักษ์
ทั้งนี้กรมธนารักษ์ ได้จัดทำเหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ สยามบรมราชกุมารี ในโอกาสพระราชพิธีฉลองพระชนมายุ 5 รอบ ในวันที่ 2 เม.ย.58 เพื่อให้ประชาชนและนักสะสมเหรียญกษาปณ์ สามารถแลกซื้อเหรียญดังกล่าว ประกอบด้วย เหรียญกษาปณ์ที่ระลึก 3 ชนิดราคา ได้แก่ เหรียญกษาปณ์ที่ระลึกทองคำขัดเงา ชนิดราคา 16,000 บาท จำหน่ายราคาเหรียญละ 30,000 บาท จำนวน 5,000 เหรียญ, เหรียญกษาปณ์เงินขัดเงา ชนิดราคา 800 บาท จำหน่ายราคาเหรียญละ 1,600 บาท จำนวน 50,000 เหรียญ และเหรียญกษาปณ์โลหะขาว (ทองแดงผสมนิกเกิล) ชนิดราคา 50 บาท จ่ายแลกราคาเหรียญละ 50 บาท จำนวน 600,000 เหรียญ 
นอกจากนี้ กรมธนารักษ์ยังได้จัดทำเหรียญที่ระลึกประดับแพรแทบชนิดบุรุษ จำหน่ายราคาเหรียญละ 1,600 บาท จำนวน 150,000 เหรียญ และชนิดสตรี จำหน่ายราคาเหรียญละ 1,600 บาท จำนวน 80,000 เหรียญ ซึ่งเหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ สยามบรมราชกุมารี ในโอกาสพระราชพิธีฉลองพระชนมายุ 5 รอบ วันที่ 2 เม.ย.58 กรมฯ จัดทำด้วยความตั้งใจ สวยงาม ประณีตบรรจง เช่น เหรียญในวาระโอกาสสำคัญต่าง ๆ ที่ผ่านมา เพื่อแสดงความจงรักภักดีต่อสถาบันพระมหากษัตริย์และพระบรมราชจักรีวงศ์ ซึ่งบ่งบอกถึงความผูกพันระหว่างสถาบันพระมหากษัตริย์กับพสกนิกรชาวไทย
“ในปี 58 กรมธนารักษ์ได้จัดทำเหรียญกษาปณ์ที่ระลึกเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสพระราชพิธีฉลองพระชนมายุ 5 รอบ วันที่ 2 เม.ย.58 ถือเป็นอีกหนึ่งในโอกาสสำคัญยิ่งของประชาชนชาวไทยที่จะได้ร่วมน้อมรำลึกในพระมหากรุณาธิคุณและร่วมเฉลิมพระเกียรติในวาระมหามงคลนี้”
อย่างไรก็ตาม ที่ผ่านมากรมธนารักษ์ได้เคยตัดทำเหรียญเฉลิมพระเกียรติ ทั้งเหรียญกษาปณ์ที่ระลึกเพื่อเฉลิมพระเกียรติ เนื่องในโอกาสที่มูลนิธิ แมกไซไซ  ทูลเกล้าฯ ถวาย เหรียญรางวัลแมกไซไซ แด่สมเด็จพระเทพรัตนราชสุดาฯ สยามบรมราชกุมารี เหรียญกษาปณ์ที่ระลึกเนื่องในโอกาสสมเด็จพระเทพรัตนราชสุดาฯ สยามบรมราชกุมารี ทรงมีพระชนมายุ 36 พรรษา และเหรียญกษาปณ์ที่ระลึกสมเด็จพระเทพรัตนราชสุดาฯ สยามบรมราชกุมารี พระชนมายุ 50 พรรษา วันที่ 2 เม.ย.48 เป็นต้น
ทั้งนี้ เหรียญกษาปณ์ที่ระลึกเฉลิมพระเกียรติสมเด็จพระเทพรัตนสุดาฯ สยามบรมราชกุมารี ในโอกาสพระราชพิธีฉลองพระชนมายุ 5 รอบ กำหนดจำหน่ายจ่ายแลกตั้งแต่วันที่ 2 เม.ย.เป็นต้นไป ส่วนกลางได้ที่ 3 หน่วยงานทั้ง หน่วยรับและจ่ายแลกเหรียญกษาปณ์ กรมธนารักษ์ ถนนจักรพงษ์ กรุงเทพ, ซอยอารีสัมพันธ์ ถนนพระราม 6 กรุงเทพฯ และสำนักบริหารเงินตรา ถนนพหลโยธิน จังหวัดปทุมธานี ขณะที่ ส่วนภูมิภาค สำนักงานธนารักษ์พื้นที่ 76 พื้นที่ ทุกจังหวัดทั่วประเทศ และยังจำหน่ายผ่านระบบ อี แคตตาล็อก ผ่าน [http://www.treasury.go.xn--th%20-vdrxcr3g/]www.treasury.go.th หรือสอบถามรายละเอียดเพิ่มเติมได้ที่ สำนักบริหารเงินตรา 0-2565-7943 หรือ 0-2278-5641